  Виталий Пронин Удмуртиын ӟеч пудоез но техникаез гужемлы быдэ возьматъяло. Гуртоос адӟытонлы ар кутсконысен ик дасясько: устооссэ скалъёссэс быръё, тракторъёссэс выльдо. Чудовинка 51 литр йӧл сётэ Дэри ёросысь «Лудорвай» музей-заповедникын ортчем агрофестивале 40 хозяйствоос (уноез — племпредприятиос) животъёссэс вайизы. Пудозы котыр ласянь эшшо чебергес мед адӟиськоз шуыса, машинкаен мугорзэс ӵышко, мисько, сынало. Нош скалъёслэн веразылэн быдӟалаез мед адӟиськоз шуыса, ӝытысен уг кыско. Соин ик смотр дыръя, судьяос азьтӥ круген ортчыкузы, сюроос мырдэм вамышъяло, йӧлзы вия, вирсэръёссы тӧрнамын. Утялтӥсьёссы пудооссэс вешаса-вешаса азьлань валто. Котькудӥзлэн потэ, солэн скалэз мед вормоз шуыса. Судьяослэн учкемзы угось быдэс хозяйствоен ужамзылы дунъет луэ. Дэри ёросысь «Путь Ильича» хозяйствоысь Владимир Москвин арлы быдэ скалъёсыныз адӟытонэ-конкурсэ пыриське. Арлы быдэ вормонэн бертэ. Кылем арын огез скалэз абсолютной чемпион ним басьтӥз, оглом 5 наградаен бертӥм, шуэ. Таяз радэ 3 йыр пудо вайиз: ветылзэ, нырысьсэ кунян ваем скалзэ но данъяськонзэ — Чудовинка нимозэ. Со нуналлы быдэ 51 литр йӧл сётэ. Выставкае Владимир Александрович ужрадэз учкыны ӧз лыкты — пудозэ буйгатыны. Фермаын улэм животлы трос калык пӧлын но шунды шорын кузёезтэк секыт. Нош Владимир Москвин сюрозэ секта, турын сётэ. Пудолы но буйгатэм кулэ, шуэ. — 38 ар скал кыскисьын ужасько ни, — вера Владимир Александрович. — Пичи дырысеным весь мама сьӧры фермае ветлӥ но озьы ик дыши. Школа бере скал кыскыны кутско шуисько вал, но керпотӥ — пудо першалэ дышетски. Армия бере ни дояре кутски. Колхозамы 7 пиос скал кыскиськомы. Кылем арын котькуд скаллэсь шорлыдын 9 сюрс 565 килограмм йӧл басьтӥмы, ёросын 1-тӥ интые потӥмы. Хозяйствоын али 1 сюрс котыр скалъёс, мынам группаям 50 йыр. Сомында аръёс ӵоже ужатозям, адӟисько: скалъёс воштӥсько. Якшур-Бӧдья ёросын, мама вӧзын ужакум, скалъёсмы 3 сюрс килограмм гинэ йӧл сёто вал. Нош али йӧло луэменызы пыдъёссы лябӟо. Сыӵеоссэ чакласагес возиськомы ни, тросгес мел сюдӥськомы. Йӧло скалэз одно ик калыклы возьматоно, шуо, мед, пе, адӟозы. Но конкурсъёс бере скалъёс висьыны кутскыло. Жаль пото. Син но усе, дыр. Пудо но кышка. Кузёез но куалекъя. Чудовинказэ со ялан вешаса возиз. Иназ луиз, лэся — рингетӥ умой ортчиз. Зэм, абсолютной чемпион ним басьтыны ӧзгес кылды, но ачиз быдӟа скалъёс пӧлын 1-тӥ интые потӥз. Воксё ӧй ӝожомы, шуэ Владимир Москвин. Вормон понна гинэ уд лыктӥськы, шуэ. Синмаськысаучки, пе, Вавож ёросысь «Колос» хозяйствоысь абсолютной чемпион ним басьтэм скалэз. Йӧл понна гинэ ним уг сёто ук — мугорзэ но, тазалыксэ но — котыр ласянь учко. Нош 2-тӥ абсолютной чемпион луиз Алнаш ёросысь «Решительный» хозяйствоысь скал. — Абсолютной чемпионэ сюрон понна гидысь скалэз бырйыны быгатыны кулэ, — вера «Решительныйысь» валтӥсь зоотехник Татьяна Петрова. — 898 скал пӧлысь самой-самойзэ утчай. Скалкамы нуналлы быдэ 37 литр йӧл сётэ. Туж тросэз утялтэм бордысь потэ. Али тани ферма пуктӥськомы, робот пыртоно шуиськомы. Скал кыскись шедьтыны шуг — секыт шуыса, ужамзы уг поты. Но робот вань скалъёсты нокызьы но уз кыскы — веразы тупаны кулэ. Адямиосты робот нокызьы но уз вошты. Соин ик выставкаос дыръя учкиськомы, кин кызьы ужа, мар выльзэ дорамы пыӵатыны луоз шуыса. Куазь окыт кариськемен, агрофестивальын пудолы секыт йӧтӥз. Вылазы ву пазяса но, куд-огезлэн, рингетӥ ортчыкузы ик, кынарыз быриз. Уноез пудо утялтӥсьёс ӝож мылкыдын пусйылӥзы: адӟытонъёс бере стресс луыса скалъёс кема уг уло ни, пе. — Пудо но дорзэ вала. Бертон сярысь вераськыны кутскимы но, скалъёсмы асьсэос машина доры вамыштӥзы, бызьыса ик эстакадаетӥ тубизы. Ферма дорозь вуизы но, бурсо ук, эшъёссылы курадӟемзэс верало. Сиськыса но уг буйгало ни. Но конкурсэ но пыриськытэк уг луы. Ми озьы басьтӥсь но шедьтӥськомы ук, — шуэ Можга ёросысь «Луч» хозяйствоысь зоотехник Татьяна Терентьева. Тракторъёс шудо футболэн Возь вылын пӧсь йӧтӥз техникалы но. Лыктэм куноос адӟизы, макем зол берло дыре воштӥськизы технологиос. Пичи но кужмо тракторъёс табере бер погылянъёссы вылын но сылыны, футболэн но баскетболэн шудыны быгато ни. Заводъёсысь специалистъёс вожмаськыса кадь возьматыны тыршизы техникалэсь быгатонлыкъёссэ, учкисьёсты абдратыса. Уноез пусйизы: таӵезэ адӟеммы ӧй вал на. Бадӟым компаниос шоры вожъяськыса учкылӥзы шаерысьтымы пичи заводъёс. Корт берло дыре туж зол дунояз. Шаркан но Балезино ёросъёсысь турнан агрегатъёс, прицепъёс лэсьтӥсь предприятиос шуге-леке вуэмын. Рынок зол азинскемен, соослы вожвылъяськыны секыт. Асьме предприятиос пичиесь, заказъёссы ӧжыт, озьыен, вуззылэн асдуныз но бадӟым луэ. Соин ик соослы трослы секыт ӝутӥськыны но азинтӥськыны. Сыӵеослы юрттон вылысь вуоно арын субсидия висъяны турттомы, шуэ гурт удысъя но сиён-юонъя министр Ольга Абрамова. Котьма ке но, шаерамы но кужмо техника поттыны кутскисьёс вань. Кылем арын Сарапулысь «Рустрак» заводын бичаны ӧдъязы трактор. Таӵеез Удмуртиын ӧй вал на. Зэм, двигатель, кузов но мукет запчастьёс кунгож сьӧрысь вутто на. Но али заводэз паськытато, выль корпус ӝуто. «Рустрак» заводысь специалист Дмитрий Шустов пусъемъя, азьланяз Россиын лэсьтэм детальёсын ужалозы. Трактор нюлэс дасянын, гурт удысын, промышленностьын кутыны ярамон, шуэ. Саратов, Киров, Краснодар, Башкирия пала асьме дорын бичам тракторъёс кошкизы ни. Али 50 трактор лэсьтэмын, азьланяз араз 1 сюрс трактор поттыны чаклало. Кунгожсьӧрысь техникаен ӵошатыса, чараклы дунтэмгес, нош кужмыз зол. Асьме техникаен но дуннеысь рынокын вожвылъяськыны луэ, выль амалъёс гинэ утчано, шуэ Дмитрий Шустов. Агрофестиваль дыръя хозяйствоослэн кивалтӥсьёссы, фермеръёс быгатӥзы выль техника басьтыны. Нош семьяосын шутэтскыны лыктэмъёс тест-драйве пыриськизы. Радъямын вал пӧртэм мастер-классъёс, шудонъёс. 50 фермеръёс асьсэ лэсьтэм сиён-юонзэс вузаны поттӥзы, калыкез куноятӥзы. Агрофестиваль зэмос праздниклы пӧрмиз. Озьы ик дунъязы хозяйствоосын кема аръёс ӵоже тыршемъёсты. Гурт удысысь дано ужась нимын пусъемын Алнаш ёросысь «Прогресс» хозяйствоысь Леонид Дунаев. Калыкез шулдыртӥз «Шулдыр ӝыт» ансамбль. Тросэз жалязы, ужрад ужан нунал вискын вал шуыса. Шутэтскон нуналъёсы тупасал ке, эшшо тросгес адямиос лыктыны быгатысалзы. Елена Сараматова  